Troels Lund Poulsen (V), 2022-09-08:
Tak for det.
Forleden læste jeg om Rebekka Haugaard i B.T.
Hun og familien er bekymrede, de er presset økonomisk, fordi de som alle danskere lige nu oplever store prisstigninger på alt fra energi, der opvarmer hjemmet, til de dagligvarer, som de køber.
Rebekka og familien er ikke alene, for vi mærker det alle.
Men lige nu oplever vi den højeste inflation i flere årtier; det presser helt almindelige danske familier, og det presser også de danske virksomheder i hele landet.
Jeg er bekymret, og jeg bliver også bekymret, når jeg læser, hvad det er for en virkelighed, som vi ser ind i: Inflationen stiger, forbrugertilliden styrtdykker, huspriserne står til at falde markant, og vi står over for, at der vil komme flere arbejdsløse.
Alligevel synes alvoren ikke helt at være gået op for regeringen, desværre.
Regeringen har fremsat et finanslovsforslag, som ikke løser de udfordringer, vi står med, og som ikke mindst dansk økonomi kræver et svar på.
Selvfølgelig kan vi ikke bilde hinanden ind, at vi fra politisk hold kan få inflationen til at gå væk, men vi har et klart politisk ansvar for at gøre, hvad vi kan, for at give de danskere, der er hårdest ramt af den stigende inflation, en økonomisk håndsrækning.
Det skal vi gøre klogt, men det skal også gøres ansvarligt.
Regeringen har jo tidligere foreslået ufinansierede checks til udvalgte grupper, og de har lavet en model for udbetaling af varmechecks, som rammer helt skævt, desværre.
Og nu har de så i forbindelse med deres finanslovsforslag foreslået en ramme på 2 mia. kr., der skal øremærkes som reserve til håndtering af de stigende priser, som alle danskere lige nu oplever.
Venstre er enig i, at vi skal give danskere, der har det hårdt, en økonomisk håndsrækning.
Det siger sig selv.
Derfor hilser vi også forslaget velkommen, men vi mener ikke, det er nok; der skal mere til.
Og det er også vigtigt at sige her i dag, at vi skal sørge for, at vi undgår, at der kommer en ny varmecheckskandale.
Det er også derfor, Venstre har foreslået, at vi for det første udvider rammen for, hvad vi er villige til at bruge til en målrettet hjælp til de danskere, som har det svært.
For det andet foreslår vi også konkret at bruge et redskab, som vi kender.
Vi skal ikke opfinde alle mulige nye modeller og kanaler til udbetaling af checks, som regeringen desværre har for vane.
Vi har jo tidligere foreslået at sænke elafgiften til EU's minimumssats i ½ år, så det bliver billigere for alle danskere at komme igennem vinteren.
Er det nok?
Det er jeg ikke sikker på det er.
Vi kommer til at gøre yderligere, og vi stiller os også klar til, at der skal gøres mere, fordi situationen er alvorlig.
Når situationen med inflation er alvorlig, skyldes det i høj grad ydre faktorer, men det er også vigtigt at understrege, at regeringen jo har gjort det dyrere at være dansker og også dyrere at drive virksomhed.
Det gør danskernes økonomi mindre modstandsdygtig over for den stigende inflation.
Regeringen har jo hævet skatter og afgifter over 40 gange, for mere end 10 mia. kr., og dermed er det blevet dyrere at være dansker og ikke mindst også dyrere at drive virksomhed.
Danmark har brug for en ny retning, Danmark har brug for en ny regering.
Vi har brug for en regering, som politisk sikrer ro og tryghed om danskernes økonomi, og som udvikler Danmark, som gør Danmark rigere, så vi bedre kan prioritere alt det, vi gerne vil: en forbedret psykiatri, bedre vilkår i forhold til sundhedsvæsenet og også med fokus på den grønne omstilling, for bare at nævne nogle af initiativerne.